
Αρκαλοχώρι, 15/ 09 /2026
Προς: ΜΜΕ
ΔΕΛΤΙΟ ΤΥΠΟΥ

Μνήμες Μικρασίας: «Ταξίδι στον πολιτισμό του Μικρασιατικού Ελληνισμού» - Την Κυριακή 20 Σεπτεμβρίου 2026, στις 19:00, στο Ανοιχτό Γήπεδο Μπάσκετ Αρκαλοχωρίου

Μια ξεχωριστή εκδήλωση αφιερωμένη στην ιστορία, τη μνήμη και τον πολιτισμό του Μικρασιατικού Ελληνισμού διοργανώνουν  ο Δήμος Μινώα Πεδιάδας, ο Πολιτιστικός Σύλλογος Αρκαλοχωρίου και ο Σύλλογος Παραδοσιακής και Σύγχρονης Γαστρονομίας «Λογάρι Γεύσεων», την Κυριακή 20 Σεπτεμβρίου 2026, στις 19:00, στο Ανοιχτό Γήπεδο Μπάσκετ Αρκαλοχωρίου.

Με τίτλο, Μνήμες Μικρασίας: «Ταξίδι στον πολιτισμό του Μικρασιατικού Ελληνισμού», η εκδήλωση, αποτελεί μια ευκαιρία για όλους να γνωρίσουν και να θυμηθούν πλευρές ενός σημαντικού κομματιού του Ελληνισμού, που παρά τον ξεριζωμό, κατάφερε να διατηρήσει ζωντανά τα ήθη, τα έθιμα, τις αξίες και την πολιτιστική του ταυτότητα.

Κεντρική ομιλήτρια θα είναι η εκπαιδευτικός Αργυρώ Λυραράκη, η οποία μέσα από την ομιλία της θα αναφερθεί στον Μικρασιατικό Ελληνισμό, την ιστορική του διαδρομή και τα στοιχεία του πολιτισμού που μεταφέρθηκαν και διατηρήθηκαν ζωντανά στις επόμενες γενιές.

Στην εκδήλωση θα συμμετάσχουν, ο Σύλλογος Αλατσατιανών Ηρακλείου καθώς και οι Πολιτιστικοί Σύλλογοι Αρχοντικού, Γαρίπας, Ρουσσοχωρίων, Φιλισσίων και Χουμερίου, οι οποίοι θα παρασκευάσουν μικρασιατικά εδέσματα, τα οποία θα δοκιμάσουν όλοι οι παρευρισκόμενοι. Επίσης, η εκδήλωση θα πλαισιωθεί από μουσική παράσταση με Μικρασιάτικα τραγούδια από τους Καρολίνα Γαϊτάνου στο τραγούδι, Στέλιο Σέγκο στο βιολί, Γιώργο Βασιλάκη στο ούτι και Νίκο Καλαθάκη στα κρουστά.

Η είσοδος είναι ελεύθερη για το κοινό.



ΓΡΑΦΕΙΟ ΔΗΜΑΡΧΟΥ

